
Női és gyermekviseleti elemek egy 4–5. századi dél-alföldi temetőben. Az amulettek jelentősége a paleopatológia tükrében

A Kárpát-medencei szarmata viselet egyik ékszertípusa a csüngő. Az Apátfalva–Nagyút-dűlőn feltárt késő császárkori temető vizsgálata során több alkalommal is találkoztam csüngőkkel, melyek ebben a temetőben kizárólag nők és gyermekek sírjaiban fordultak elő.
A csüngőkről mindezidáig számos publikáció jelent meg, mégis fontosnak tartottam ezeket a tárgyakat egy új, egyedülálló összefüggésrendszerben megvizsgálni. Figyelemre méltó jelenség, hogy Apátfalván, a csüngővel eltemetett halottakon olyan patológiás elváltozásokat tapasztaltam, amely felvetette az amulettek egy újabb jelentésének lehetőségét.
Kutatásom fő célkitűzése volt, hogy rámutassak a csüngők viselete és a viselőjük megbetegedése közötti esetleges összefüggésekre. Vizsgálatom célja egyrészt a probléma felvetésén alapul, másrészt támpontot nyújt a további kutatásokhoz.
Dolgozatom első részében ismertetem a lelőhelyen feltárt női és gyermek sírok temetkezési rítusát, elemzem a csüngők eddig megismert jelentéstartalmát. Az amulettek funkcionális vizsgálatánál rámutatok, hogy bizonyos altípusoknál jól ismert a fájdaloműző szerep, ezért a gyógyításban minden valószínűség szerint a csüngők mágikus hatását is alkalmazhatták.
Ezt követően beszámolok a temető embertani eredményeiről. A patológiai elváltozások bemutatása során részletesebben kitérek a tbc-s esetekre, mert a későbbiekben ezek segítségével utalok az amulettekkel való esetleges összefüggésekre.
A következő részében az Apátfalván csüngővel eltemetettetekhez hasonló temetkezéseket mutatom be. 23 lelőhelyről 49 temetkezést elemeztem, majd a kapott eredményeket összehasonlítottam a nagyút–dűlői temetkezésekkel. Kimutattam, hogy a 49 „idegen” lelőhelyről származó elhunyt közül mindössze 16%-nál fordult elő ez az összetett jelenség. Az apátfalvi lelőhely temetkezésével kibővítve 25%-os eredményt kaptunk.
A temető rítusának ismertetésével, a teljes embertani vizsgálat bemutatásával olyan adatokat közölök, amelyek – reményeim szerint – elősegítik a további kutatásokat.
Természetesen a vizsgálat még kezdeti stádiumban tart. Elsődleges feladatomnak tekintem az apátfalvi temetőben a felderített tbc-s betegek micobacteriális DNS vizsgálatát. A következő lépésben a dél-alföldi temetőkben csüngőkkel eltemetettek halottakat patológiás vizsgálatát szeretném összegezni. Eredményeimet egy adatbázisban rögzítem, melyet szélesebb körű vizsgálatok adataival egészítek ki. Az eredmények tükrében talán közelebb kerülhetünk a Kárpát-medencei szarmaták hitvilágához



